A4-0211/97

Päätöslauselma Euroopan oikeusasiamiehen vuosittaisesta toimintakertomuksesta 1996 (C4-0293/97)

Euroopan parlamentti, joka

- ottaa huomioon Euroopan yhteisön perustamissopimuksen ja erityisesti sen 8 d artiklan toisen kohdan ja 138 e artiklan,

- ottaa huomioon Euroopan hiili- ja teräsyhteisön perustamissopimuksen ja erityisesti sen 20 d artiklan,

- ottaa huomioon Euroopan atomienergiayhteisön perustamissopimuksen ja erityisesti sen 107 d artiklan,

- ottaa huomioon 9. maaliskuuta 1994 tekemänsä päätöksen Euroopan oikeusasiamiehen tehtävien hoitamista koskevasta ohjesäännöstä ja hänen tehtäviensä hoitamista koskevista yleisistä ehdoista sekä erityisesti sen 3 artiklan 8 kohdan ((EYVL L 113, 4.5.1994, s. 15)),

- ottaa huomioon 14. heinäkuuta 1995 hyväksymänsä päätöslauselman Euroopan parlamentin nimittämän Euroopan oikeusasiamiehen asemasta ((EYVL C 249, 25.9.1995, s. 226)),

- ottaa huomioon 20. kesäkuuta 1996 antamansa päätöslauselman Euroopan oikeusasiamiehen vuosittaisesta toimintakertomuksesta (1995) ((EYVL C 198, 8.7.1996, s. 215)),

- ottaa huomioon aikaisemmat päätöslauselmansa vetoomuksista, erityisesti 10. kesäkuuta 1997 hyväksymänsä päätöslauselman, joka perustuu vetoomusvaliokunnan käsittelyjä parlamentin toimintavuonna 1996 - 1997 koskevaan vuosittaiseen mietintöön ((Kyseisen istunnon pöytäkirja osa II, kohta 3)),

- ottaa huomioon Euroopan oikeusasiamiehen vuotuisen toimintakertomuksen vuodelta 1996 (C4-0293/97),

- ottaa huomioon vetoomusvaliokunnan mietinnön (A4-0211/97),

A. ottaa huomioon, että Euroopan unionista tehdyn sopimuksen mukaan Euroopan oikeusasiamiehen tehtäviin kuuluu yhteisön toimielinten ja laitosten toiminnassa ilmenneistä epäkohdista tehtyjen kanteiden tutkiminen, lukuun ottamatta tuomioistuimen ja yhteisön ensimmäisen oikeusasteen tuomioistuimen toimintaa lainkäyttöelimenä,

B. arvioi, että oikeusasiamiehen toiminta kansalaisten ja yhteisön toimielinten välisiä suhteita koskevien ongelmien ratkaisemiseksi tuomioistuinten ulkopuolella tarjoaa mahdollisuuden etsiä niitä toimenpiteitä, joihin tulee ryhtyä yhteisön toimielinten ja laitosten toimintatapojen parantamiseksi,

C. uskoo, että Euroopan parlamentin ja Euroopan oikeusasiamiehen toiminnan välistä yhteensovittamista on syvennettävä, jotta Euroopan unioni toimisi entistä demokraattisemmin ja lähempänä kansalaisia, säilyttäen kuitenkin parlamentin ja oikeusasiamiehen riippumattomuuden päätöksenteon osalta;

1. Onnittelee Euroopan oikeusasiamiestä hänen laatimansa seikkaperäisen ja asianmukaisen vuoden 1996 toimintakertomuksen johdosta;

2. Ilmaisee tyytyväisyytensä niiden tapausten johdosta, joissa oikeusasiamiehen toimien avulla päästiin ratkaisuihin, joilla kyettiin poistamaan toiminnassa ilmenneitä epäkohtia, ja jotka tyydyttivät myös kanteen jättäjää;

3. Kehottaa oikeusasiamiestä sisällyttämään vuosittaiseen toimintakertomukseensa selventäviä asiatietoja kaikista vastaanottamistaan valituksista;

4. Toivoo, että tämä uusi elin toimii kaikilta osin perustamissopimuksessa sille määrätyn tehtävän mukaisesti, joka on yhteisön toimielinten ja laitosten toiminnassa ilmenneitä epäkohtia koskevien kanteiden tutkinta; toteaa, että oikeusasiamiehen roolin tulee lujittaa perustamissopimuksissa määriteltyä toimielinten välistä tasapainoa, erityisesti komission, Euroopan parlamentin ja tuomioistuimen harkintavallan oikeaa käyttöä; siksi on tarpeen määritellä selkeästi käsite 'epäkohta';

5. Kehottaa oikeusasiamiestä välittömästi käyttämään täysimääräisesti niitä valtuuksia, jotka on määritelty hänen tehtäviensä hoitamista koskevan ohjesäännön 3 artiklan 4, 6 ja 7 kohdassa, ilmoittamaan Euroopan parlamentille ja erityisesti vetoomusvaliokunnalle tietoonsa tulleista toiminnassa ilmenneistä epäkohdista ja työssään kohtaamistaan vaikeuksista, jotta hän saisi apua yhteisön niiltä toimielimiltä ja laitoksilta, joiden toimintaa hän valvoo; sitoutuu osaltaan kaikkiin tarvittaviin ponnistuksiin, jotta yhteisön toimielimet ja laitokset antaisivat oikeusasiamiehelle kaiken tarvittavan tiedon hyvän hallintotavan edistämiseksi;

6. Painottaa, että kanteluiden syynä ovat usein puutteelliset tiedot yhteisöjen toimielinten ja laitosten toimintatavoista ja tehtävistä ja kehottaa näitä panostamaan entistä enemmän kattavaan ja yksityiskohtaiseen kansalaisten tiedottamiseen;

7. Toteaa, että valitusten syynä on usein kansalaisten jättämiä kanteita koskevien vastausten viivästyminen, ja pyytää ryhtymään toimenpiteisiin viivästysten rajoittamiseksi;

8. Kehottaa oikeusasiamiestä tiedottamaan kansalaisia oikeudesta vedota parlamenttiin erityisesti niissä tapauksissa, joissa jätetyt kanteet eivät kuulu oikeusasiamiehen toimivaltaan, vaan koskevat yhteisön lainsäädäntöä, sekä lähettämään kyseiset kanteet vetoomuksien muodossa parlamentin tutkittavaksi, koska ne antavat tärkeää tietoa yhteisön lainsäädännön soveltamisesta jäsenvaltioissa ja lisäksi edesauttavat parlamentin harjoittamaa valvontatehtävää;

9. Painottaa, että tapaukset, jotka mahdollisesti tulevat sekä oikeusasiamiehen ja vetoomusvaliokunnan tutkittavaksi, on mahdollisimman pian lähetettävä asianomaiselle elimelle kansalaisten etujen turvaamisen ja Euroopan unionin yleisen edun nimissä;

10. Pyytää oikeusasiamiestä ja kehottaa vetoomusvaliokuntaa toimimaan yhdessä kehitettäessä tehokkaampia työmenetelmiä sen varmistamiseksi, että valitukset ja vetoomukset voidaan käsitellä nopeasti ja kansalaisten kannalta tyydyttävästi; korostaa pikaista tarvetta jakaa vetoomusvaliokunnan kanssa avoin ja tehokas tietokanta; katsoo, että olemassa olevia tietojenkäsittelyjärjestelmiä olisi laajennettava ja yhteensovitettava; olisi harkittava, missä määrin tietokoneella olevaa tietoa voidaan antaa EU:n toimielinten ja Euroopan unionin kansalaisten saataville Intranetin ja/tai Internetin kautta;

11. Pyytää Euroopan oikeusasiamiestä ja kaikkia Euroopan unionin toimielimiä - ja erityisesti komissiota - tehostamaan ja laajentamaan strategiaansa yleisölle tiedottamiseksi (esim. «Kansalaisena Euroopassa»-aloitteen kautta sekä Euroopan parlamentin ja komission jäsenvaltioissa olevien toimistojen kautta), jotta lisätään Euroopan kansalaisten tietoisuutta oikeudesta vedota Euroopan parlamenttiin ja mahdollisuudesta esittää valitus Euroopan oikeusasiamiehelle; katsoo, että yleisölle olisi annettava tarkempaa tietoa toisaalta oikeusasiamiehen ja toisaalta Euroopan parlamentin vetoomusvaliokunnan toimivallasta sekä Euroopan kansalaisten edun vuoksi että näiden kahden elimen työn tehokkuuden parantamiseksi;

12. Kehottaa puhemiestään välittämään tämän päätöslauselman ja vetoomusvaliokunnan mietinnön sekä Euroopan oikeusasiamiehen toimintakertomuksen komissiolle, neuvostolle ja kaikille Euroopan unionin toimielimille ja laitoksille, kansallisille parlamenteille ja jäsenvaltioiden hallituksille, kansallisille oikeusasiamiehille tai vastaavassa virassa toimiville henkilöille ja parlamenttien vetoomusasiain valiokunnille tai muille samankaltaisille elimille jäsenvaltioissa.